Hlas-SD vyzýva prezidentku, aby vetovala novelu zákona o potravinách
Strana Hlas-SD vyzýva prezidentku SR Zuzanu Čaputovú, aby vetovala novelu zákona o potravinách a vrátila ju parlamentu na opätovné prerokovanie. Novela zákona podľa opozičnej strany spraví zo Slovenska potravinové peklo. V období, keď záporné saldo zahraničného obchodu s potravinami dosiahlo len za prvý štvrťrok tohto roka medziročný nárast o šokujúce dve pätiny, vládna koalícia podľa Hlasu-SD nepochopiteľne znižuje pokuty za predaj zdraviu škodlivých a falšovaných potravín.
Vládna koalícia novelou zákona o potravinách zrušila tzv. miliónové pokuty pre obchodné reťazce za opakovaný predaj pokazených a zdraviu škodlivých potravín. Aj počas pandémie pritom reťazce podľa opozičnej strany dosahovali rekordné zisky a zaplatiť pokuty schválené koalíciou tak pre ne bude úplne triviálne. "Minimálna výška pokuty sa z jedného milióna eur zníži o neuveriteľných 95 percent na nehoráznych 50-tisíc eur. Cenu za poškodenie zdravia, či dokonca smrť slovenských občanov, tak degradovala koalícia vedená OĽaNO v prospech obrovských ziskov obchodných reťazcov," uviedla strana v tlačovej správe.
Dovoz potravín len za prvý kvartál tohto roka podľa Štatistického úradu SR prekročil miliardu eur, keď dosiahol hodnotu 1,17 miliardy eur. Za celý predchádzajúci rok pritom saldo zahraničného obchodu SR s poľnohospodárskymi a potravinárskymi výrobkami dosiahlo zápornú hodnotu 1,725 miliardy eur. Analytici preto predpokladajú, že celoročná rekordná negatívna hranica bude prekonaná už v prvom polroku. "Ide o vôbec najhoršie čísla v ére samostatnosti," dodala strana Hlas-SD.
Zdroj: (SITA, su;it)
Odporúčané články
Vodičov čaká v najbližších dňoch dopravné obmedzenie. Od dnešného (23. 5.) rána do štvrtka (25. 5.) sa musia vodiči pripraviť na stavebné práce, ktoré zúžia premávku iba na jeden jazdný pruh.
Cez Červenú Skalu až do Banskej Bystrice, z Košíc do Bardejova či zo Zvolena do Štúrova. Železničná spoločnosť Slovensko (ZSSK) v koordinácii s objednávateľom dopravných výkonov Ministerstvom dopravy SR (MD SR), národným portálom cestovného ruchu Slovenska Slovakia Travel a krajskými organizáciami cestovného ruchu (KOCR) opäť prichádza s ponukou zaujímavých letných vlakových spojení.
Telo dieťaťa, ktoré cez víkend (27. 5.) našli v rieke Ondava v Stropkove, patrí štvorročnému dievčatku, ktoré do rieky spadlo pred týždňom.